Kan ek op dié eiendom doen wat ek wil? | Landbou
Kan ek op dié eiendom doen wat ek wil?
My ma het vir my lewensreg en verblyf op 'n woonhuis, asook die erf van die huis op 'n kleinhoewe gegee tot die dag van my afsterwe. My suster het die res van die plot geërf. Mag my gesin saam met my aanbly, soos dit was voordat my ma gesterf het? Mag ek besighede vanuit my huis bedryf soos voor my ma gesterf het? Die testament sê ook dat ek water en elektrisiteit gratis moet kry. Kan my suster my man en sy seun laat betaal vir water en elekrisiteit? Kan ek doen op my deel wat ek wil totdat ek self sterf?
Jou man en sy seun mag saam met jou op die eindom bly tot jy te sterwe kom. Jy mag 'n besigheid vanaf die erf bedryf wat toelaatbaar is ingevolge waarvoor die eiendom gesoneer is. Indien die eiendom vir residensiële doeleindes gesoneer is, kan jy by die munisipaliteit aansoek doen vir 'n afwykende gebruiksreg om besigheid te doen. Anders mag jy nie besigheid vanaf die erf doen nie. Jy sal geregtig wees op elektrisiteit en water, maar jy sal waarskynlik daarvoor moet betaal. Dit moet slegs deur die eienaar aan jou beskikbaar gemaak word.
Jou suster kan jou man en sy seun, asook jouself verplig om vir water en elektrisiteit te betaal, tensy dit beskryf was dat dit gratis aan jou verskaf moet word. Jy kan nie op die eiendom doen wat jy wil nie. Jy sal steeds gebonde bly aan wat op die eiendom toelaatbaar is, ingevolge die munisipale regulasies en wetgewing.